- Yakobus
- <
- 4
- >

4
Auhu-kama naban de dokot ën srëm hap de ol:
1 Em ba nakone wal bose wal oban ëdarak gwe-gwenan hen ëkeisa-keisa gwe-gwenan? Zen ere mae mo hole-hle enlala nakonke. Sap eno mae mo enhonak man kirekam-kirekam kareksa de gon hap de enlalana ëïlman gwe-gwenan.*4:1 Gal. 5:17 2 Em dekon zebe aha zi mo bi gwibin kire-kiresa dwam ei gwibirin, hwëna hom ep nol gwizimnin. Zebe enaka laïl gïbirida gwenan, hëndep zebe ëdarak gwe-gwenan. Hëndep dekon zebe enaka de tameran hap ëdwam gwe-gwenan.*4:2 1Yoh. 3:15 Hwëna em mae habe ere mae mo dwam gwibin kire-kirena insa ulin srëm gwe-gwenan: Sap em home Alapsa kire hap abe la gwenan. 3 Em sap ema abe la gwenan, hwëna mae habe ulin srëm gwe-gwenan: Sap em karek enlala nabane abe la gwenan. Ere mae mo hole-hle sane abe la gwenan, zep em bëjen em ba maesa Alap onakon gul irin.
4 Zep em in men kiye– aha-ere we de zisi beyakam lop tanna. Zep em hen kirekam: Bëjen em aha-ere Alapsa ang gweblan. Em san mese ëeititi gwek? Auhu-kama naban de goldokot gwenna, dekam Alap mo jal zi hip em-am ënwe-mase gwe-gwenan. Kire zini bëjen etan Alap han zerdokot gwen.*4:4 Yer. 3:20; 1Yoh. 2:15 5 Em san mese Alap mo ola ansa eititi eibik?
“Zen mensa nëbe mae hap angna zer gwizimnira,
Zen desa anakan dwam gwe-gweblanda,
‘Zen ëre en hap dena.’ ”*4:5 Kel. 20:3-5; 34:14; 1Kor. 6:19
6 Hwëna Alap mo kwasang-kwasangna man tangan taman kïnï gwenan– men kirekam zëre mo olak lwakke,
“Alap man bolte-bolte zini husus gwibirida gwenda.
Enlala betek zini man kwasang gwibirida gwenda.”*4:6 Ams. 3:34; 1Ptr. 5:5-6
7 Zen in zep, Alap ensa em betek gwe-gweblan. Dowal mo kïgïsa ja-ja la gwek. Zen dekam sa ebon mae onakon heya gwe-gwera.*4:7 Ef. 6:11-18; 1Ptr. 5:8-9 8 Alapsa golek de lak. Zen dekam sa hen emsa golek de tabiri. Eno mae mo tahana men zen kareksa de gulin hana gwen hap ëjok-jok gwek, emki ngan tasibin. Hen enhona men zen kïl-kïl gweka, emki lalak tan. Hen bap zen dan nën. 9 Dawem enkam emki ëhalen– nwe go-ho naban hen enlala dowe hanan naban. Em home dawemkam ëhaleꞌan. Zep eno mae mo bolamda hap de nga-ngola nwe go-ho hap emki li ta sone gwibin. Karek gon hap de isrip-srina desa enlala dowe hanan hap em wet tyasïk gwibin– ekakim dawemkam Alap mo nwenak ëhalek. 10 Alap en hon emki enlala betekkam lowehe gwen. Zen dekam sa altïrïn nïkon emsa lup gul ine gwera.*4:10 Luk. 14:11; Plp. 2:5-11
Ere mo Kristen bosesa de tonsublun srëm hap de ol:
11 Aya-wal oso-wal, bahem enaka tonsubirida gwen. Men nara Kristen bose zemka tonsublunna, zen ki man kwasang hap de Bian mo tïtï tabin ola insa ngip guluda. Hen dekam man nwe-mase gwenan: Zen hen kwasang hap de ola insa anakan enlala bolte-bolte naban tonsubiꞌira, “Ahakon sap sa desan ang tal. Ëe molyë.” 12 Diki tïtï tabin olsa de golzimdin hip de Zini aha-en, hen nëno mae mo karek-kareksa de hlaulzimdin hip Denaye. Zen Alap Zë-en. Zen diki zëno dena– zisi de anakan gublun hap dena, “Zini in karekna.” Zep em de zi bose omka anakan tonsublunna, “Zen karekna,” zen eno mae moka hom.*4:12 Im. 19:18; 1Ptr. 2:1; Rom. 2:1; 14:4
Bola-bola gwen srëmkam de kalang gwen hap de ol:
13 Emki ano ola ansa ësane gwen: Biansa de eititi gweblankam bahem anakan ëkalang gwe-gwen, “Namen ahaksa kaꞌan ëe asa ëna desan song gwer. Zëwe holona aha-ere tahunkam asa gwër. Sap ba maesa de dekon lirak ta gwibinkim, te-alana mamkam asa gulin gwer.” 14 Hwëna kaꞌan eno gwënnak ba wëhë lwaꞌak? Ena home tame guꞌura. Sap eno gwënna in ogom makan. Nabakam esa aya gwera.*4:14 Luk. 12:18-20; Ams. 27:1 15 Diki anakan de torankam emaka sam gwesïkï, “Bian Alap mo dwam gwibin sin diki lwankam, ki asa ngaya gwer, hen kiresa asa zë syal gwibir.”*4:15 Kis. 18:21 16 Hwëna Alapsa de eititi gweblankam de kalang gwenna, dekam bolte-boltekame tonꞌara, hen enakae tëp tasïꞌïra. Kirekam zen karek.
17 Hen kirekam, em de ora dawemsa anakan tame tanna, “An diki zen, Alap mo dwam gwibin niye,” hwëna em de aha ora san gwë hankam, dekam mese kareknak zannara.*4:17 Luk 12:47; Rom 14:23b

- Yakobus
- <
- 4
- >

*4:1 4:1 Gal. 5:17

*4:2 4:2 1Yoh. 3:15

*4:4 4:4 Yer. 3:20; 1Yoh. 2:15

*4:5 4:5 Kel. 20:3-5; 34:14; 1Kor. 6:19

*4:6 4:6 Ams. 3:34; 1Ptr. 5:5-6

*4:7 4:7 Ef. 6:11-18; 1Ptr. 5:8-9

*4:10 4:10 Luk. 14:11; Plp. 2:5-11

*4:12 4:12 Im. 19:18; 1Ptr. 2:1; Rom. 2:1; 14:4

*4:14 4:14 Luk. 12:18-20; Ams. 27:1

*4:15 4:15 Kis. 18:21

*4:17 4:17 Luk 12:47; Rom 14:23b

© 2005, 2018 WBT